Diari Oficial de la Generalitat Valenciana


Sumari del DOGV 4653, del 18-12-2003 (2003/12435)

Edicte de notificació a Josep Cubertorter Pesudo de la Resolució de 16.10.03, de l'expedient nº 0089/2003.
----------------------------------------------------------------------------------------------------------

### Dades del document

Número de DOGV
:   4653

Data del DOGV
:   18-12-2003

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2003/12765


Organisme emissor
:   Conselleria d'Infraestructures i Transport

Tipus de document
:   Anunci

Edicte de notificació a Josep Cubertorter Pesudo de la Resolució de 16.10.03, de l'expedient nº 0089/2003. [2003/X12838]
  
De conformitat amb el que establix l'article 59.5 de la Llei 30/1992, de Règim Jurídic de les Administracions Públiques i del Procediment Administratiu Comú, es procedix a notificar a Josep Cubertorter Pesudo la Resolució del conseller d'Infraestructures i Transport de 16 d'octubre de 2003, de l'expedient 0089/2003.
  
Resolució de 16 d'octubre de 2003, del conseller d'Infraestructures i Transport, relativa a la reclamació de responsabilitat patrimonial interposada per Josep Cubertorter Pesudo i amb número d'expedient 0089/2003.
  
Vista la documentació que consta en l'expedient 0089/2003, i els antecedents que es troben en el Servici de Gestió Administrativa, resulten els següents:
  
Antecedents de fet
  
Primer. Amb data 21 de juliol de 2003, va tindre entrada en el registre del Servici Territorial de la Coput (núm. 16273), a Castelló, la reclamació de responsabilitat patrimonial, instada per Josep Cubertorter Pesudo.
  
En la citada reclamació, l'interessat relata que:
  
?1. El que subscriu va accedir, per mitjà de coaccions, a deixar que la Direcció d'Obres pogués entrar en la parcel·la per a efectuar-n'hi els treballs.
  
Per circumstàncies que a dia de hui es desconeixen, l'endemà 24 de maig de 2002, sense donar temps a arreplegar tots els mobles, efectes i béns que es trobaven en l'habitatge, magatzem i hivernacle, una excavadora sobre les 8 hores del matí va penetrar en l'habitatge i el va destrossar amb tots els efectes que hi havia dins. Es va destrossar el sistema elèctric i de proveïment d'aigua i sanejament, per la qual cosa durant uns dies va quedar sense subministrament elèctric i sense aigua potable l'altre habitatge... s'acompanya la relació d'estos, que al seu dia va ser remesa al Servici d'Expropiacions i l'annex que seguix, i que no han sigut indemnitzats.
  
Amb posterioritat a estos fets ha realitzat actuacions endinsant-se en la propietat i destrossant les tanques exteriors per arrancament, en compte de fitar i destrossar únicament allò indispensable.... A continuació es detallen els danys produïts perquè siguen reposats i, si és procedent, es declare el dret de qui subscriu a ser indemnitzat per estos danys i perjuís....
  
1. Efectes existents en l'habitatge destruït...12.731 euros...
  
2. Danys produïts durant les obres.....
  
3. Reposició dels murs laterals....-
  
Segon. Amb data 29 d'agost de 2003 es va sol·licitar l'informe tècnic al Servici de Contractació i Expropiacions sobre la reclamació, i es va oficiar a l'interessat, en la mateixa data (amb pràctica de notificació del 13 de setembre de 2003, segons el justificant de recepció de correu certificat) el que preveu l'article 42 de la Llei 30/1992, de 26 de novembre, i es disposa la suspensió del procediment, mentre es demanava l'informe tècnic al·ludit, durant el termini màxim d'un mes.
  
Amb data 25 de setembre de 2003, el Servici d'Expropiacions comunica al Servici de Gestió Administrativa:
  
1r. Que, efectivament, s'ha seguit expedient expropiatori amb motiu de les obres de referència en què, entre altres, s'ha vist afectada la finca 145 de titularitat del reclamant... s'adjunta còpia de l'expedient.
  
2n. Que respecte a les afirmacions fetes pel reclamant en el seu escrit, este Servici no disposa de dades objectives per a pronunciar-se sobre la seua veracitat, i s'entén que hauria de ser la direcció d'obra que informara sobre estes.
  
No obstant això, els signifiquem que, amb caràcter previ a l'entrada a la finca, per mitjà d'escrit de 9 de maig de 2002, i d'acord amb l'autorització judicial d'entrada en la finca prèviament obtinguda, es va notificar al propietari que havia de procedir al desallotjament de l'edificació existent en esta en el termini de 5 dies naturals.
  
D'altra banda, en el conveni d'adquisició oferit s'incloïa una partida per a trasllat d'efectes i elements de jardí...-
  
Tercer. El Servici Territorial de Carreteres de Castelló, amb data 15 d'octubre de 2003, dóna conformitat a l'informe emés per la direcció de les obres.
  
En el dit informe es relata la falsedat de les afirmacions del Sr. Cubertorter sobre els efectes danyats i sobre la seqüència de fets que motiven la reclamació.
  
Als anteriors fets els són aplicables els següents:
  
Fonaments de dret
  
Primer. Respecte de la competència, i segons el que disposa l'article 142.2 de la Llei 30/1992, de 26 de novembre, l'òrgan competent per a la resolució del present procediment és el conseller d'Infraestructures i Transport, i és d'esta Conselleria la titularitat de l'expropiació i l'obra realitzada.
  
Segon. Amb independència del fons de l'assumpte, i sense acceptar la relació de fets i causes expressades pel reclamant, de la reclamació instada i la documentació que s'hi acompanya, es poden extraure com acreditades les conclusions següents:
  
Data de producció dels danys 24 de maig de 2002.
  
El ciutadà coneixia el fet motivador de la seua reclamació de responsabilitat patrimonial, i va tindre 1 any per a interposar la reclamació, cosa que no va fer, fins que va ser interposada formalment el 21 de juliol de 2003, és a dir, excedit l'any.
  
D'esta manera es pronuncia la reiterada jurisprudència del Tribunal Suprem, i es poden citar entre moltes altres, la de 3 de maig de 2000 (RJ 2000\5578), que, en el Fonament de dret cinqué, entre altres aspectes, establix expressament: ?Segons la jurisprudència d'esta Sala sobre el còmput del termini de prescripció d'un any establit per a l'exercici de l'acció de responsabilitat patrimonial, esta no pot exercitar-se sinó des del moment en què resulta possible per conéixer-se en les seues dimensions fàctiques i jurídiques l'abast dels perjuís produïts. Esta doctrina té l'origen en l'acceptació per este Tribunal (sentències de la Sala Tercera de 19 de setembre de 1989 [RJ 1989\6418], 4 de juliol de 1990 [RJ 1990\7937] i 21 de gener de 1991 [RJ 1991\4065]) del principi d'actio nata (naixement de l'acció), segons el qual el termini de prescripció de l'acció comença en el moment en què esta pot exercitar-se, i esta conjuntura només es perfecciona quan concorren els dos elements del concepte de lesió, és a dir, el dany i la comprovació de la seua il·legitimitat?.
  
No obstant això que s'ha exposat anteriorment, i encara que quedaria excusat entrar a majors consideracions sobre l'assumpte ja que la reclamació és extemporània, han d'examinar-se altres circumstàncies de major profunditat que la ja citada.
  
Tercer. La Llei 30/1992, de Règim Jurídic de les Administracions Públiques i del Procediment Administratiu Comú, en l'article 139, paràgraf 1, disposa:
  
?Els particulars tindran dret a ser indemnitzats per les administracions públiques corresponents, de tota lesió que sofrisquen en qualsevol dels seus béns i drets, excepte en els casos de força major, sempre que la lesió siga conseqüència del funcionament normal o anormal dels servicis públics?.
  
Consten totalment acreditades la instrucció i la resolució d'un expedient d'expropiació forçosa (2000/6), incoat amb motiu de les obres 211-C-1273-autovia de Castelló-la Pobla Tornesa. Tram Borriol-la Pobla Tornesa. Província de Castelló.
  
Del dit expedient es deduïx tant la discrepància del hui reclamant com la negativa habitual a ser notificat o a comparéixer en l'oficina de correus per a la pràctica de la notificació, després d'intents fallits i reiterats.
  
Consta l'autorització judicial per a l'entrada en propietat privada i l'auxili policial per a això.
  
Consta la interposició de Recurs Contenciós Administratiu 03/204/02, la presentació de denúncia en el Jutjat de Guàrdia i una denúncia davant el Jutjat d'Instrucció de Castelló per coaccions. Així mateix, consta elevació del que s'ha actuat al Jurat Provincial d'Expropiació, vista la disconformitat de l'expropiat.
  
Arribats a este punt ha de reflexionar-se sobre la via procedimental seguida. Com s'ha descrit, l'institut de la responsabilitat patrimonial té per objecte la lesió de béns o drets.
  
En l'assumpte plantejat no hi ha lesió, sinó privació singular de béns i drets, d'acord amb el caràcter estatutari de la propietat privada, definit en l'article 33 de la Constitució espanyola.
  
En el present cas, la privació per causa justificada i utilitat pública està acreditada palmàriament, per mitjà de la corresponent indemnització i de conformitat amb el que preveuen les lleis, d'acord amb el punt 3 del mencionat article 33.
  
En definitiva, el procediment apropiat per a ser indemnitzat en una expropiació, i les seues incidències, és la via expropiatòria, en les seues diverses fases. Les dites fases han sigut recorregudes pel reclamant, inclosa la fase d'interposició d'un recurs contenciós administratiu, que impediria actuacions administratives i resolucions diferents a les ja adoptades, per raons de litispendència.
  
No és el cas de la responsabilitat patrimonial, a l'hora de tramitar i de resoldre, tenint en compte la inadequació de la via processal present.
  
Quart. El Consell Jurídic Consultiu de la Comunitat Valenciana, en el Dictamen 246/2003, relatiu a un altre expedient, ha manifestat que:
  
?L'acció per responsabilitat patrimonial no constituïx instrument jurídic per a recuperar la propietat dels béns ocupats, per la qual cosa no és procediment jurídic per a accionar contra l'administració per l'ocupació de béns privats sense seguir el procediment legalment establit?.
  
En este sentit, s'ha dit que en els supòsits de reclamacions per l'ocupació de béns per part de l'administració per la via de fet, ?no s'exercita en puritat una acció derivada de responsabilitat patrimonial.... sinó que es demanda el dret a què s'incoe un procediment expropiatori respecte dels béns de la seua propietat ocupats per l'administració (Dictamen 522/2001), mentre que el Dictamen 296/2000 va expressar que ...-Els articles 139 i següents de la Llei 30/1992, de 26 de novembre, regulen el dret dels particulars a ser indemnitzats per les administracions públiques corresponents, de tota lesió que sofrisquen en qualssevol dels seus béns i drets els preceptes referits a la responsabilitat patrimonial de l'administració ...no es referixen a la manera d'adquirir la propietat per l'administració...-, i, per tant, no és el procediment per responsabilitat patrimonial el que s'ha de seguir per a satisfer, si és procedent, la indemnització sol·licitada-
  
El Consell Jurídic Consultiu de la Comunitat Valenciana (exp. 580/02), en el Dictamen 258/2003, de 15 de maig de 2003, valora que:
  
?...la reclamació formulada s'hauria d'haver conegut i resolt pròpiament en el marc dels procediments establits en la legislació d'expropiació forçosa) cfr. SSTS 22-2-00 i 5-4-01 i dictàmens d'este Consell 296/2000 i 522/201)?.
  
En l'àmbit jurisprudencial, es diu en la STS de 5-4-01, entre altres, que:
  
?En la Sentència de 22 de febrer de 2000 i les que en esta se citen, hem declarat, davant de l'al·legació, que havia prescrit l'acció de reclamació de danys i perjuís per responsabilitat patrimonial, formulada per la part demandant a l'empara d'allò que s'ha disposat en els articles 120 i següents de la Llei d'Expropiació Forçosa (MMW 4611\1848 i NDL 12430), que no s'exercita en puritat una acció derivada de responsabilitat patrimonial de l'administració, el termini de prescripció de la qual es fixa en un any en l'article 122.2 de la Llei d'Expropiació Forçosa, sinó que se demanda el dret a què s'incoe un procediment expropiatori respecte dels béns de la seua propietat ocupats per l'administració municipal demandada amb el consegüent pagament del preu just, això en compliment d'allò que s'ha disposat en els articles 33.3 de la Constitució (FJT 3471\2836 i ApNDL 2875), 349 del Codi Civil, 1 a 55 i 124 a 126 de la Llei d'Expropiació Forçosa i 1, 2, 3, 10 a 55, 139 i 140 del seu Reglament (STS 7456\843 i NDL 12716)?.
  
Per tot això que s'ha exposat anteriorment, vists els informes i els documents que es troben en l'expedient 0089/2003, resolc:
  
No admetre a tràmit la reclamació de responsabilitat patrimonial, interposada per Josep Cubertorter Pesudo, per no ser l'institut de la responsabilitat patrimonial la via procedimental adequada, ja que és extemporània, també la reclamació presentada.
  
Contra la present resolució, que posa fi a la via administrativa, es podrà interposar, potestativament, recurs de reposició davant el conseller d'Infraestructures i Transport, en el termini d'un mes, comptador des de l'endemà de la recepció d'esta, d'acord amb el que preveu l'article 116 de la Llei 4/1999 de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o, directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà a la recepció d'esta, de conformitat amb el que disposa l'article 46.1 de la Llei 29/1998 de 13 de juliol, Reguladora de la Jurisdicció Contenciosa Administrativa.